Author: administrator
Last saved by: Petrovic Jan
Company: Abyss

Predkladacia správa

           Ministerstvo hospodárstva  Slovenskej republiky predkladá na základe § 7 ods. 4 a 5 zákona č. 238/2006 Z. z.  o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov v znení neskorších predpisov, návrh nariadenia vlády SR, ktorým sa mení a dopĺňa nariadenie vlády SR č. 426/2010 Z. z, ktorým sa ustanovujú podrobnosti o výške odvodu z dodanej elektriny koncovým odberateľom a spôsobe jeho výberu pre Národný jadrový fond na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi v znení nariadenia vlády SR č. 19/2013 Z. z., pre potreby krytia nákladov tzv. historického deficitu vo finančnom zabezpečení činností záverečnej časti jadrovej energetiky.
 
Navrhované zmeny a doplnenia reagujú na aplikačnú prax a podporu odberateľov elektriny náročných na spotrebu elektriny. Cieľom navrhovaného nariadenia je v záujme jednoznačného vymedzenia výberu odvodu zosúladiť niektoré ustanovenia nariadenia. Ďalším cieľom je v záujme podpory odberateľov elektriny náročných na spotrebu elektriny stanoviť maximálnu výšku ročného odvodu takýchto odberateľov elektriny.
 
Schválenie návrhu nariadenia vlády bude mať negatívny vplyv na rozpočet verejnej správy. Bude mať pozitívny dopad na podnikateľské prostredie tým, že náklady na obstaranie jednej megawatthodiny elektriny prevyšujúcej navrhovanú výšku spotreby elektriny pre odberateľov elektriny náročných na spotrebu elektriny budú nižšie o výšku odvodu, ktorú možno započítať do ceny dodanej elektriny pre koncových odberateľov.

Schválenie návrhu nariadenia vlády nebude mať sociálne vplyvy a nebude mať vplyv na životné prostredie ani na informatizáciu spoločnosti.
 
Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi  a súčasne s právom Európskej únie. 

Návrh nariadenia vlády Slovenskej republiky bol predmetom medzirezortného pripomienkového konania a na rokovanie sa predkladá bez rozporov s ústrednými orgánmi štátnej správy.